Skokan štíhly

Skokan štíhly () je druh žaby zo skupiny hnedých, resp. správnejšie zemných skokanov rodu Rana, čeľaď skokanovité (Ranidae).

Mimoriadne adaptabilný druh. Obýva širokú škálu biotopov – nížinné oblasti v blízkosti vody (rieky, potoky, jazerá, mokrade, retenčné nádrže), ale i rozsiahle, hustými lesmi porastené krasové planiny bez akejkoľvek povrchovej vody, stovky výškových metrov nad najbližšími vodnými zdrojmi. Má svetlohnedé až tmavohnedé sfarbenie.

Podľa Medzinárodnej únie na ochranu prírody a prírodných zdrojov skokan štíhly patrí medzi najmenej ohrozené druhy, trend celkovej populácie je klesajúci, pomerne hojne sa vyskytuje v Strednej a Východnej Európe, málo početný je v Severnej Európe a veľmi zriedkavý v Španielsku.

 Opis 
Vzrastom je menší ako skokan hnedý (Rana temporaria). Samce dorastajú do veľkosti 4,7 – 7,2 cm, samice 6,7 – 11,6 cm. Samica po oplodnení znáša vajíčka obalené slizom väčšinou na vodnú rastlinu, alebo iný predmet vo vode. Zimu prečkáva zahrabaný v bahne alebo v zemnom úkryte. V krasových oblastiach zimuje v desiatkach v jaskyniach, v ktorých je celú zimu aktívny. Orientuje sa olfaktoricky a pravdepodobne sa živí troglofilnými alebo troglobiontnými bezstavovcami. Dokáže vyliezť aj z niekoľko metrov hlbokej priepastiGabriel Lešinský (2001): Poznámky k výskytu niektorých druhov vertebrát v jaskyniach Slovenského krasu. In: Mock, A - Kováč, Ľ. - Fulín, M. (eds.): Fauna jaskýň (Cave fauna). Zborník referátov. Východoslovenské múzeum Košice, s. 109-113.. Skáče najďalej z našich skokanov; skoky subadultných jedincov dosahujú nezriedka aj viac ako 3 m.

 Rozšírenie 
Vyskytuje sa v Európe, od severovýchodu Španielska až po severné Grécko a západné Turecko. 

 Výskyt a stav na Slovensku 
Na území Slovenska obsadzuje biotopy planárneho, kolínneho, submontánneho i montánneho stupňa do  (Vihorlatské vrchy). Ekosozologický status v roku 2001 LR:lc - menej ohrozený.

 Ochrana 
Je zákonom chránený, spoločenská hodnota je 230 € (Vyhláška MŽP č. 24/2003 Z.z. v znení č. 492/2006 Z. z., 638/2007 Z. z., 579/2008 Z. z., 173/2011 Z. z., 158/2014 Z. z., účinnosť od 01.01.2015). Druh je zaradený do Bernského dohovoru (Príloha II) a smernici o biotopoch (Príloha IV).

 Galéria 

 Referencie 

 Iné projekty 

Kategória:Skokanovité
Kategória:Najmenej ohrozené druhy
Kategória:Zákonom chránené živočíchy na Slovensku